《别洪复翁》
宋代·方一夔

十载与君友，何曾异悲欢。忧寒夜同袍，念饥日同餐。

晚节各大缪，浊世多波澜。我争东山墩，君赴金沙滩。

云萍不相接，我穷君长叹。出门重入门，转觉营生难。

故人赠尺书，招我来东安。水云三百里，飞鸿集江磐。

君如跨海鹏，发轫鶱鶱翰。咫尺视万里，归溯天池湍。

梅花点飞雪，相将理征鞍。新诗月几首，愿寄青琅玕。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。